Lugesin ühest viimatisest nädalalehe Harju Elu numbrist, et seekordne Harju maakonna riigikaitsepäev korraldatakse Paldiskis. Et pakutakse mitmesuguseid militaaretendusi ja näitusi, otsustasin lahelinna ko­hale sõita. Pealegi teatati otse­sõnu, et kell kolm toimuval või­dutule jagamise tseremoonial esinevat ka Eesti Vabariigi pre­sident Toomas Hendrik Ilves. Panin endamisi imeks, kas ja kuis president jõuab Tartus peetud vabariiklikult kaitseväe paraadilt paari tun­niga Harjumaa lääne­soppi, aga ju see olnuks tema jaoks pelgalt tehniline lo­gis­tikaküsimus. Tiirutas ju Paldis­kis suurejooneliselt lavas­ta­tud-korraldatud lahingrün­ne­te ja sõjamängude käi­gus pilve­rünkliku ning tuule­iilise taeva all ka nobe kopter.  Kui kell hakkas kolm saama,  kamandasid korraldajad nn Muula mägede vahele jääva  ovaalse platsikese huvi­lis­­rahvast lagedaks  on oodata  soomukit võidutulega Tartust. Samas polnud näha oleta­tavaid kaitsepolitseinikke, kes presidenti kohapeal turvanuk­sid. Pähe sugenes mõte, et vae­valt president sedapuhku Pal­diskisse ilmubki. Aga soo­muk ajalt siiski kohale veeres, liikudes rataste kivikriginal pae­kivikamakatest puhastamata tseremooniaplatsile. Presidenti soomukil näha polnud, tule tõi ja andis Harju maavanemale  oma­valitsusjuhtide gaasitõrvi­kute süütamiseks üle Kaitseliidu ohvitser.  Harju maavanem Ülle Raja­salu jagas lahkesti võidutule Harjumaa vallavanematele ja linnapeadele ning ma­nitses sealjuures, et teenigu oma­valit­susjuhid usinasti ja hool­sasti igapäevatöös oma rahvast, Eesti Vabariigi kodanikke. Paekiviklompide vahel ettevaat­likult samme seades ilmusid Harju omavalitsusjuhid korda­mööda maavanema palge ette ja said oma tule kenasti kätte.  Hiljem Aktuaalse kaamera reporterile lahelinnas peetud  maakaitsepäeva kommenteerides nentis Ülle Rajasalu rahul­olevalt, et kui midagi korraldada, siis tuleb seda teha hästi, ja see käivat kõigiti ka Paldiskis peetud Harju maakaitsepäeva kohta.  Aga seal mujalt tööle käiva linnapea Kaupo Kallase ning teiste asjapulkadega võrreldes Paldiskit põhjalikumalt tundva inimesena jäi mulle sealsest maakaitsepäevast kuidagi sürr mulje. Paldiskis pole kunagi ol­nud mingit muulakasvandust, mille järgi saaks tsaariaegse me­rekindluse küngasjäänukeid Muula mägedeks nimetada.  Paldiski põhjaserval paikneva maakaitsepäeva toimumiskoha õige(m) nimetus on ikkagi Muu­­li mäed, sest seal asub ku­nagi loodusjõudude vastu­toi­me tõttu pooleli jäänud muul, mida üritati rajada Peeter I ja tema järglaste käsul Paldiskist kuni paari napi versta kaugusel asuvate Pakri saarteni.  Aga Paldiski linnapilt ja maakaitsepäeva tseremoonia­plats, mida põhja pool ilmesta­vad erkkollased taimed! Kuul­da­vasti olevat Paldiski linna­valit­suses palgal ka maastiku­kujun­dus- või aiandusspets. Liiatigi  on teada, et Paldiski on hiljuti saanud eurorahadest kopsaka süsti (rohkem kui paar miljonit eurot) linna­keskkonna korrastamiseks. Kur­jad keeled kinnitavad, et praegu käivat lahelinnas selle raha lauspesemine  mingi kogum töötuid on pandud tänavaäärseid puid lausnudima, uusi puid istutama, aga tähele­panuväärne osa raha mine­vat pesuveega kurakätt. Ka resto­ranis Valge Laev olevat vaata et iga päev mingi kulukas toit­lustusüritus asjaosalistele, ja seda eurorütmis. Linnavalitsus on keelanud oma  amet­nikel külastada nüüd baare või koh­vikuid  lõunastagu nad ikka vaid Valges Laevas.  Aga Paldiski linna põhja­piirkond, kus äsjane Harjumaa riigikaitsepäev toimus, oli pi­du­päevaselt jumekalt kaunis­ta­tud. Kuskil rippus küll ka riigilippe, aga jumekalt and­sid seal paikkonnakujunduses too­ni erkkollased rakvere rai­ped. Need vähemalt meetrikõrgused ergavad umbrohu­puhmad häilisid tuuleiilides nii maakaitsepäeva tseremoonia­platsi ümbruse muulimägede vallidel kui kõikjal kaugemalgi, kuhu silm ulatus.  Mäherdune pitoreskselt ning julgelt leidlik maastikukujundusefekt võidu­päeva kontekstis!  Millegipärast jättis Harju maavanem Ülle Rajasalu Pal­­diski linnavalitsuse selle raipe­kujundusliku julgus­tüki eest avalikkuses otseselt tun­nustamata. Kuid ta tegi seda kaudselt, öeldes Reformierakonnale omase enesekiitus­liku alatooniga: Kui midagi teha, siis teha seda hästi